Το απόγευμα της Τετάρτης 22 Γενάρη βρήκαμε στο inbox μας ένα email από την ηλεκτρονική διεύθυνση “[email protected]–law.gr”, δηλαδή από ένα δικηγορικό γραφείο, του οποίου ο φερόμενος ως επικεφαλής, Πέτρος Μαντούβαλος, έχει καταδικαστεί σε ποινή κάθειρξης 13 ετών για την υπόθεση του παραδικαστικού κυκλώματος και ο οποίος, σύμφωνα με ανακοίνωση του Δικηγορικού Συλλόγου Πειραιά τον Φεβρουάριο του 2019, έχει απολέσει δια βίου τη δικηγορική ιδιότητα και άρα οποιαδήποτε προσπάθειά του να εμφανιστεί ως δικηγόρος συνιστά αντιποίηση του δικηγορικού λειτουργήματος (πρόκειται για αδίκημα που διώκεται αυτεπάγγελτα σύμφωνα με το άρθρο 175 παρ 2 του ΠΚ).

Το περιεχόμενό του ήταν ένα εξώδικο κατά του omniatv από τον αστυνομικό Χρήστο Πατσόγα. Ο αστυνομικός της Υποδιεύθυνσης Αποκατάστασης Τάξης, αναφερόμενος στο άρθρο που δημοσιεύσαμε με τίτλο «Πλαστογραφίες και μεθοδεύσεις από την ΕΛ.ΑΣ. στην υπόθεση του βασανισμένου Λάμπρου Γούλα», ισχυρίζεται ότι επειδή στο πλαίσιο των ντοκουμέντων που συνοδεύουν το ρεπορτάζ αναγράφεται το όνομα και ο αριθμός μητρώου του, παραβιάζονται τα προσωπικά του δεδομένα και προσβάλλεται η προσωπικότητα του. Ως εκ τούτου αξιώνει εντός 3 ημερών την απόσυρση και μη αναπαραγωγή του άρθρου. Σε περίπτωση μη συμμόρφωσης απειλεί με μηνύσεις και αγωγές κατά του Μέσου.

Ενημερώνουμε τον Χρήστο Πατσόγα, το δικηγορικό γραφείο του καταδικασθέντος για παραδικαστικό, κ. Μαντούβαλου, που τον εκπροσωπεί και τους ανωτέρους του στη ΓΑΔΑ πως, παρότι στις συνθήκες άγριας εντατικοποίησης της καπιταλιστικής καταπίεσης και εκμετάλλευσης τα υποκείμενα ενδέχεται να χάσουν την αίσθηση της χρονικής κατάτμησης, εμείς τη διατηρούμε ατόφια. Ούτε μπερδευτήκαμε, ούτε ξεχαστήκαμε. Το τριήμερο έχει παρέλθει και το επίμαχο άρθρο βρίσκεται και θα εξακολουθήσει να βρίσκεται στην πλατφόρμα του omniatv, χωρίς την παραμικρή αλλαγή από την αρχική δημοσίευση.

Σ’ αυτό το πνεύμα θα κάνουμε και ορισμένες χρήσιμες επισημάνσεις. Ο Χρήστος Πατσόγας δεν είναι πολίτης, όπως για παράδειγμα οι οροθετικές γυναίκες που έξω από κάθε σφαίρα δικαιικού συστήματος παρανόμως συνελήφθησαν και διαπομπεύθηκαν το 2012. Είναι κρατικός λειτουργός και η αναφορά του άρθρου σε εκείνον δεν αφορούσε σε κάποια πτυχή της προσωπικής του ζωής αλλά στην άσκηση των καθηκόντων του. Η κρατική αρχή, την ώρα που τελεί τα καθήκοντα της, δεν προστατεύεται από προσωπικά δεδομένα. Οφείλει να υπόκειται σε διοικητικό, δημοσιογραφικό και κοινωνικό έλεγχο στο όνομα του δημόσιου συμφέροντος. Με βάση αυτά, ο ισχυρισμός για παραβίαση προσωπικών δεδομένων είναι ανυπόστατος.

Ο Χρήστος Πατσόγας, ως μέλος της διμοιρίας που ξυλοκόπησε, βασάνισε και συνέλαβε στη βάση έωλων κατηγοριών τον Λάμπρο Γούλα (όπως ανέδειξε με παλιότερο θέμα του το omniatv) μάλλον θα έπρεπε αντί να στέλνει εξώδικα, να είναι υπόλογος απέναντι στις δικαστικές αρχές μαζί με τα υπόλοιπα μέλη της εν λόγω διμοιρίας για σωρεία καταγγελιών. Αναγνωρισμένοι φορείς προάσπισης των ανθρωπίνων δικαιωμάτων, όπως η Διεθνής Αμνηστία και το Ελληνικό Παρατηρητήριο Συμφωνιών του Ελσίνκι που έχει αποστείλει τη συγκεκριμένη υπόθεση στην Εισαγγελία Αθηνών και το Συνήγορο του Πολίτη, έχουν ζητήσει τη διερεύνηση της υπόθεσης και την απόδοση ευθυνών. Επίσης, θα πρέπει ο ίδιος να εξηγήσει πώς βρέθηκε η υπογραφή του Λάμπρου Γούλα δίπλα στη δική του στην έκθεση σύλληψης στις 8 Νοεμβρίου στις 03:50, από τη στιγμή που ο Λάμπρος Γούλας την ίδια μέρα, στις 03:46 ήταν στον Ευαγγελισμό για εξετάσεις, ύστερα από τα χτυπήματα που είχε δεχτεί.

Ούτως η άλλως το εξώδικο δεν αμφισβήτησε καμία από τις τεκμηριωμένες καταγγελίες του άρθρου παρά μόνο επικαλέστηκε παραβίαση προσωπικών δεδομένων. Κι αυτό συνιστά μια ακόμη απόδειξη της εγκυρότητας του θέματος.

Για εμάς είναι σαφές ότι το εξώδικο δεν είναι τίποτα παραπάνω από μια ακόμα προσπάθεια φίμωσης του omniatv. Όχι, δεν ενοχλεί η αναγραφή των στοιχείων ενός κρατικού λειτουργού. Αυτό που πραγματικά ενοχλεί είναι η ανεξάρτητη και από τα κάτω ενημέρωση που στέκεται κριτικά απέναντι στην εξουσία αντί να αποτελεί ντουντούκα της.

Δεν πρόκειται να συμμορφωθούμε με τις επιθυμίες του εξώδικου, ούτε με καμία άλλη απόπειρα να περιοριστεί η φωνή μας. Θα συνεχίσουμε να παράγουμε ρεπορτάζ και αναλύσεις για την αστυνομική, τη φασιστική, τη ρατσιστική και την έμφυλη βία, για τις «χρυσές» επενδύσεις που καταστρέφουν το περιβάλλον, για την τρομοϋστερία και την ποινικοποίηση των κοινωνικών αγώνων, για την εργοδοτική ασυδοσία, για κάθε συνθήκη που συνθλίβει την ανθρώπινη αξιοπρέπεια.

Στην ηγεμονία των βασανιστών, εμείς πιστεύουμε τα θύματα.